CELEX: 32011D0482
Language: mt
Date: 2011-07-28 00:00:00
Title: 2011/482/: Deċiżjoni tal-Kummissjoni tat- 28 ta’ Lulju 2011 dwar il-pubblikazzjoni ta’ referenzi tal-istandard EN 15947 rigward ir-rekwiżiti essenzjali tas-sikurezza stabbiliti fid-Direttiva 2007/23/KE tal-Parlament Ewropew u tal-Kunsill dwar oġġetti pirotekniċi (notifikata bid-dokument numru C(2011) 5310) Test b’relevanza għaż-ŻEE

29.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 197/23
            
         DEĊIŻJONI TAL-KUMMISSJONI
   tat-28 ta’ Lulju 2011
   dwar il-pubblikazzjoni ta’ referenzi tal-istandard EN 15947 rigward ir-rekwiżiti essenzjali tas-sikurezza stabbiliti fid-Direttiva 2007/23/KE tal-Parlament Ewropew u tal-Kunsill dwar oġġetti pirotekniċi
   (notifikata bid-dokument numru C(2011) 5310)
   (Test b’relevanza għaż-ŻEE)
   (2011/482/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2007/23/KE tal-Parlament Ewropew u tal-Kunsill tat-23 ta’ Mejju 2007 dwar it-tqegħid fis-suq ta’ oġġetti pirotekniċi (1),u b’mod partikolari l-Artikolu 8 tagħha,
   Wara li kkunsidrat l-opinjoni tal-Kumitat Permanenti stabbilit skont l-Artikolu 5 tad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti Tekniċi (2),
   Billi:
   
               (1)
            
            
               Fl-20 ta’ Settembru 2010, l-awtoritajiet Svediżi qajmu oġġezzjoni formali fir-rigward tal-partijiet 3, 4 u 5 tal-istandard EN 15947, b’mod partikolari dawk li għandhom x’jaqsmu mar-rekwiżiti għal batteriji u kombinazzjonijiet.
            
         
               (2)
            
            
               L-istandard EN 15947 jikkunsidra li l-batteriji u l-kombinazzjonijiet huma f’konformità mar-rekwiżiti essenzjali tas-sikurezza tad-Direttiva 2007/23/KE jekk huma inkorporati f’art ratba jew imwaħħlin ma’ arblu sabiex jibqgħu’l fuq matul il-funzjonament.
            
         
               (3)
            
            
               Skont l-awtoritajiet Svediżi, l-istandard EN 15947 ma jissodisfax ir-rekwiżiti essenzjali tas-sikurezza stabbiliti f’punt 3 tal-Anness I tad-Direttiva 2007/23/KE. Il-batteriji u l-kombinazzjonijiet spiss huma użati fuq art iebsa, bħal art iffriżata u bankina, uċuħ tal-asfalt jew konkos. L-istandard EN 15947 ma jistipulax test għal dawk il-batteriji u kombinazzjonijiet fuq wiċċ iebes. Għaldaqstant, hemm riskju li dawk il-batteriji u kombinazzjonijiet ma jibqgħux weqfin matul il-funzjament fuq art iebsa. L-istandard EN 15947 ma jissodisfax ir-rekwiżiti essenzjali tas-sikurezza fuq l-istruzzjonijiet għall-użu stabbiliti fil-punt 3(h) tal-Anness I tad-Direttiva 2007/23/KE. Minħabba n-natura tal-logħob tan-nar, dawn spiss huma użati tard filgħaxija jew bil-lejl meta, minħabba viżibbiltà mnaqqsa, l-istruzzjonijiet huma diffiċli biex wieħed jaqrahom.
            
         
               (4)
            
            
               Ġie indirizzat tħassib imqajjem mill-Isvezja fil-qafas tal-Kumitat Ewropew għall-Istandardizzazzjoni (CEN), b’bosta Stati Membri jinsistu li, fid-dawl tal-kundizzjonijiet klimatiċi tagħhom u r-regolamenti nazzjonali għall-użu tal-logħob tan-nar, batteriji u kombinazzjonijiet li huma inkorporati fl-art jew li jkunu mwaħħlin ma’ arblu għandhom jiġu inklużi fl-istandard EN 15947. B’riżultat ta’ dan, batteriji u kombinazzjonijiet li huma inkorporati fl-art jew li jeħtieġ li mwaħħlin ma’ arblu ġew inklużi f’dak l-istandard minħabba li dawn jissodisfaw rekwiżiti essenzjali tas-sikurezza stabbiliti fid-Direttiva 2007/23/KE meta akkumpanjati bl-istruzzjonijiet dwar l-użu.
            
         
               (5)
            
            
               Il-Kummissjoni tikkunsidra li fl-Istati Membri fejn il-logħob tan-nar huwa użat primarjament fi spazji pubbliċi, ċerti batteriji u kombinazzjonijiet, minkejja li l-ittikkettjar jitlobhom li jkunu mwaħħlin ma’ arblu jew inkorporati f’art ratba, fil-prattika spiss huma mqiegħda fuq art iebsa jew uċuħ ibsin. Fi Stati Membri oħra, fejn il-logħob tan-nar jintuża primarjament fi proprjetà privata, ir-rekwiżit biex il-batteriji u l-kombinazzjonijiet ikunu inkorporati f’art ratba jew jitwaħħlu ma’ arblu żżid is-sikurezza. Għaldaqstant, sabiex wieħed jipproteġi lill-utenti u persuni fil-qrib minn feriti, huwa meħtieġ li jiġu riveduti l-partijiet rilevanti tal-istandard EN 15947 sabiex jintroduċi tipi differenti ta’ batteriji u kombinazzjonijiet u jikkunsidra d-distinzjonijiet bejniethom. Għandha ssir distinzjoni bejn batteriji u kombinazzjonijiet li huma maħsuba u adattati biex jitqiegħdu fuq wiċċ iebes u ċatt u għandhom jiġu ttestjati f’dak il-mod, u dawk il-batteriji u kombinazzjonijiet li jeħtieġ li jkunu inkorporati f’art ratba jew marbuta ma’ arblu u ttestjati f’dak il-mod. Batteriji u kombinazzjonijiet li la huma maħsuba u adattati biex jitqiegħdu fuq art iebsa u ċatta, u lanqas inkorporati f’art ratba jew marbuta ma’ arblu ma għandhomx jiġu inklużi f’tielet tip addizzjonali.
            
         
               (6)
            
            
               B’riżultat tal-ħtieġa biex jiġu riveduti l-partijiet 3, 4 u 5 tal-istandard EN 15947 fir-rigward ta’ batteriji u kombinazzjonijiet, għandha tiġi ppubblikata referenza għal dawk il-partijiet f’Il-Ġurnal Uffiċjali tal-Unjoni Ewropea b’avviż addizzjonali.
            
         
               (7)
            
            
               Fis-27 ta’ Settembru 2010, l-awtoritajiet Franċiżi qajmu oġġezzjoni formali fir-rigward tal-partijiet 3, 4 u 5 tal-istandard EN 15947, li għandu x’jaqsam man-nuqqas ta’ drop test u nuqqas biex jiġu stabbiliti distanzi differenti tas-sikurezza għal operaturi u għall-pubbliku.
            
         
               (8)
            
            
               Wara diskussjoni fil-qafas tas-CEN ġie deċiż biex id-drop test ma jiġix inkluż fl-istandard kif propost minn Franza. Ikkundizzjonar mekkaniku skont id-deskrizzjonijiet fl-istandard EN 15947 diġà kien jagħmel parti mis-serje preċedenti ta’ standards EN 14035 u kien stabbilit ħafna fil-passat. Dan il-metodu ta’ test ikopri r-rekwiżiti rigward is-sensittività għal immaniġġjar u trasportazzjoni previsti stabbiliti fid-Direttiva 2007/23/KE.
            
         
               (9)
            
            
               Il-Kummissjoni tikkunsidra li t-test tal-ikkundizzjonar mekkaniku li diġà kien inkluż fl-EN 15947 ikopri b’mod suffiċjenti r-rekwiżiti dwar is-sensittività għal immaniġġjar u trasportazzjoni previsti stabbiliti fid-Direttiva 2007/23/KE.
            
         
               (10)
            
            
               Franza esprimiet ukoll tħassib li d-distanzi ta’ sikurezza stabbiliti fil-parti 3 tal-istandard EN 15947 ma jipproteġux lill-pubbliku f’kull każ, iżda jipproteġu biss lil dak li jqabbad in-nar. Pereżempju, jekk il-prodotti huma sparati viċin bini għoli, hemm riskju ta’ dannu fuq il-parti esterna ta’ dan il-bini jew li jweġġa’ xi ħadd li jkun fil-gallariji jew terrazzini. Għaldaqstant, Franza pproponiet li tiddetermina d-distanzi ta’ sikurezza ta’ kull oġġett pirotekniku billi tikkunsidra l-firxa massima vertikali tagħha.
            
         
               (11)
            
            
               Id-diskussjonijiet tas-CEN rigward id-distanzi ta’ sikurezza wrew li kien meħtieġ li jkollhom l-istess distanza ta’ sikurezza għal kull oġġett f’ċertu kategorija. Devjazzjoni minn dan il-prinċipju involviet riskji sinifikanti, minħabba li l-utent mingħajr għarfien speċjalizzat kellu jadatta d-distanzi ta’ sikurezza qabel l-użu.
            
         
               (12)
            
            
               Il-Kummissjoni tikkunsidra li ħafna distanzi tas-sikurezza li jvarjaw għal oġġetti pirotekniċi tal-istess kategorija, speċjalment distanzi differenti għal utenti mingħajr għarfien speċjalizzat u l-pubbliku tagħhom, se jħawdu lill-utenti. Għaldaqstant mhuwiex meħtieġ li jiġu riveduti l-partijiet 3, 4 u 5 tal-istandard EN 15947 f’dan ir-rigward, minħabba li diġà jissodisfaw ir-rekwiżiti essenzjali tas-sikurezza stabbiliti fid-Direttiva 2007/23/KE,
            
         ADOTTAT DIN ID-DEĊIŻJONI:
   Artikolu 1
   Ir-referenzi għall-istandard EN 15947 tal-partijiet 3, 4 u 5 għandhom jiġu ppubblikati f’Il-Ġurnal Uffiċjali tal-Unjoni Ewropea.
   Artikolu 2
   1.   Il-pubblikazzjoni f’Il-Ġurnal Uffiċjali tal-Unjoni Ewropea tar-referenzi tal-partijiet 3, 4 u 5 tal-istandard EN 15947 għandhom jiġu akkumpanjati mill-avviż addizzjonali li ġej:
   “Sakemm jiġi rivedut dak l-istandard u ppubblikat mill-ġdid, l-Istati Membri għandhom jikkunsidraw batteriji u kombinazzjonijiet li huma konformi mal-istandard EN 15947 biex ikunu f’konformità mar-rekwiżiti essenzjali tas-sikurezza stabbiliti fl-Anness I tad-Direttiva 2007/23/KE tal-Parlament u tal-Kunsill biss jekk, qabel jitqiegħdu fis-suq, huma ġew ittikkettjati b’mod ċar kif indikat hawn taħt.
   
                
            
            
               Għal batteriji u kombinazzjonijiet li jitqiegħdu fuq art ċatta:
               ‘Poġġi l-batterija fuq art ċatta’ jew ‘Poġġi l-kombinazzjoni fuq art ċatta’.
            
         
                
            
            
               Għal batteriji u kombinazzjonijiet li għandhom ikunu inkorporati fuq art jew materjal artab:
               ‘Daħħal il-batterija wieqfa f’art ratba jew materjal ieħor li ma jiħux in-nar, eż. ramel’ jew ‘Daħħal kombinazzjoni wieqfa f’art ratba jew materjal ieħor li ma jiħux in-nar, eż. ramel’.
            
         
                
            
            
               Għal batteriji u kombinazzjonijiet li għandhom jitwaħħlu ma’ arblu:
               ‘Waħħal il-batterija b’mod sod u wieqaf ma’ arblu solidu’, ‘Kun żgur li n-naħa ta’ fuq tal-batterija jikxef l-arblu’ jew ‘Waħħal kombinazzjoni b’mod sod u wieqaf ma’ arblu solidu’, ‘Kun żgur li n-naħa ta’ fuq tal-kombinazzjoni jikxef l-arblu’. Il-metodu u l-mezzi għall-iffissar tal-batterija jew kombinazzjoni ma’ arblu għandhom jiġu deskritti f’biżżejjed dettall u f’terminoloġija li tista’ tinftihem faċilment minn utenti li mhumiex professjonali li jakkumpanjaw l-istruzzjonijiet dwar l-użu.
            
         
                
            
            
               Għal batteriji u kombinazzjonijiet oħra: [speċifika prekawzjonijiet oħra tas-sikurezza jekk mhumiex maħsuba u adattati biex jitqiegħdu fuq art ċatta, jew biex jiġu inkorporati f’art ratba jew materjal jew mwaħħla ma’ arblu].”
            
         2.   Il-pubblikazzjoni tan-numru ta’ referenza ta’ standard nazzjonali li jittrasponi l-istandard EN 15947għandha tkun akkumpanjata mill-avviż imsemmi fil-paragrafu 1.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, it-28 ta’ Lulju 2011.
      
         
            Għall-Kummissjoni
         
         Antonio TAJANI
         
            Viċi-President
         
      
   
   
      (1)  ĠU L 154, 14.6.2007, p. 1.
   
      (2)  ĠU L 204, 21.7.1998, p. 37.